Waqt żjara fl-uffiċini ta’ Alert Communications f’Ħal Qormi, is-Segretarju Parlamentari għat-Tkabbir Ekonomiku u Negozji Żgħar Josè Herrera qal li l-Gvern qed iħares biex isaħħaħ l-komunikazzjoni f’Malta, u semma li ser isir studju biex isir fibre optic cable ieħor barra dak li jgħaqqad lil Malta m’a Sqallija. L-istudju se jsir mill-Awtorità għall-Komunikazzjoni li għalih mistenni jinkisbu fondi mill-Unjoni Ewropea. Dr Herrera qal li l-istudju għandu jitlesta sas-sena id-dieħla. Il-kumpanija Alert Communications tħaddem 45 ruħ. Bħalissa l-kumpanija għaddejja minn tkabbir u filwaqt li s-sena li għaddiet, investiet miljun ewro f’bini ġdid, is-sena d-dieħla se tinvesti fi proġett ieħor li jiswa €700,000 u se żżid in-numru ta’ ħaddiema.